CELEX: C2004/201/37
Language: da
Date: 2004-08-07 00:00:00
Title: Sag T-177/04: Sag anlagt den 14. maj 2004 af easyJet Airline Company Limited mod Kommissionen for De Europæiske Fællesskaber

7.8.2004   
            
            
               DA
            
            
               Den Europæiske Unions Tidende
            
            
               C 201/17
            
         Sag anlagt den 14. maj 2004 af easyJet Airline Company Limited mod Kommissionen for De Europæiske Fællesskaber
   (Sag T-177/04)
   (2004/C 201/37)
   Processprog: engelsk
   Ved De Europæiske Fællesskabers Ret i Første Instans er der den 14. maj 2004 anlagt sag mod Kommissionen for De Europæiske Fællesskaber af easyJet Airline Company Limited, Luton, Det Forenede Kongerige, ved Solicitors J. Cook, S. Dolan og J. Parker, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 11. februar 2004 i sag COMP/M.3280 (Air France/KLM), hvorved en fusion på visse betingelser erklæres forenelig med det fælles marked, annulleres i henhold til artikel 6, stk. 1, og artikel 6, stk. 2, i Rådets forordning (EØF) nr. 4064/89 (1).
            
         
               —
            
            
               Kommissionen betaler sagens omkostninger.
            
         Søgsmålsgrunde og væsentligste argumenter:
   I den anfægtede beslutning har Kommissionen konkluderet, at fusionen mellem luftfartselskaberne »Air France« og »KLM« vil føre til skabelse eller styrkelse af en dominerende stilling på i alt 14 flyruter fra by til by. Kommissionen har imidlertid erklæret fusionen forenelig med det fælles marked, forudsat at de forpligtelser opfyldes, som er foreslået af parterne i fusionen.
   Sagsøgeren, der selv er et luftfartselskab, har nedlagt påstand om annullation af denne beslutning under påberåbelse af, at Kommissionen har foretaget en række åbenbart fejlagtige bedømmelser. Selskabet gør nærmere bestemt gældende, at Kommissionen ikke har taget korrekt hensyn til følgende omstændigheder:
   
               —
            
            
               styrkelsen af den fusionerede enheds dominerende stilling på ruter, hvor der ikke forelå nogen overlapning mellem Air France og KLM
            
         
               —
            
            
               spørgsmålet, om fusionen har skabt eller styrket en dominerende stilling på markederne for køb af lufthavnstjenesteydelser
            
         
               —
            
            
               fusionens virkninger for den potentielle konkurrence.
            
         Sagsøgeren gør endvidere gældende, at Kommissionen ikke har givet en tilstrækkelig begrundelse til støtte for dens konklusion om, at lufthavnene »Charles de Gaulle« og »Orly« i Paris kunne træde i hinandens sted. Endelig finder sagsøgeren, at parternes tilsagn var klart utilstrækkelige til at retablere en struktur med effektiv konkurrence på de markeder, hvor der forelå betænkeligheder vedrørende en dominerende stilling, og at Kommissionen anlagde en fejlagtig bedømmelse, da den accepterede dem.
   
      (1)  EFT 1990 L 257, s. 13.